ใครคือเจ้าของ ฤทธา
“ผมไม่ใช่เป็นคนเห็นแก่เงิน เงินไม่ใช่กุญแจสู่ความสำเร็จ แต่เงินก็เอาไว้ซื้อกุญแจได้” คำพูดของชายคนหนึ่งที่ลาออกจากราชการเพื่อมุ่งหน้าไปสู่งานเอกชน  ก่อนที่เขาจะหันมาตั้งบริษัทรับเหมาก่อสร้าง “ฤทธา” ที่วันนี้มีรายได้กว่า 10,000 ล้านบาท เขาคือใคร วันนี้ลงทุนแมนจะมาเล่าให้ฟัง
2 พ.ย. 2561

ใครคือเจ้าของ ฤทธา / โดย ลงทุนแมน
“ผมไม่ใช่เป็นคนเห็นแก่เงิน เงินไม่ใช่กุญแจสู่ความสำเร็จ แต่เงินก็เอาไว้ซื้อกุญแจได้”
คำพูดของชายคนหนึ่งที่ลาออกจากราชการเพื่อมุ่งหน้าไปสู่งานเอกชน
ก่อนที่เขาจะหันมาตั้งบริษัทรับเหมาก่อสร้าง “ฤทธา”
ที่วันนี้มีรายได้กว่า 10,000 ล้านบาท
เขาคือใคร วันนี้ลงทุนแมนจะมาเล่าให้ฟัง
คุณสุวัฒน์ เชาว์ปรีชา ผู้ก่อตั้งฤทธา เกิดที่นครสวรรค์
เดิมทีนั้นครอบครัวของเขามีรายได้จากการเดินเรือรับส่งทั้งผู้โดยสารและขนส่งสินค้า
อย่างไรก็ตาม วิวัฒนาการของการเดินทางที่ทำให้คนเดินทางทางบกมากขึ้น ทำให้รายได้ตรงนี้ของครอบครัวเขาเริ่มลดลง จนทำให้ครอบครัวเขาต้องเลิกกิจการเดินเรือโดยสารและรับส่งสินค้าไปในที่สุด
ต่อมาคุณสุวัฒน์เข้ามาเรียนในกรุงเทพ จนเรียนจบวิศวกรรมโยธา จากจุฬาลงกรณ์มหาวิทยาลัย และเริ่มทำงานรับราชการกับกรมทางหลวง ด้วยเงินเดือนเริ่มต้นที่ 1,250 บาท
เขาได้ไปทำงานก่อสร้างทางแถวภาคตะวันออกเฉียงเหนือประมาณ 1 ปี ช่วงนั้นตัวคุณสุวัฒน์บอกว่า เป็นช่วงชีวิตที่มีความสุขและสนุกกับงานมาก
แต่แล้วมาวันหนึ่งเขาจำเป็นต้องตัดใจลาออกจากราชการเพื่อไปทำงานเอกชน เพราะเงินเดือนของที่ใหม่ที่เสนอมาให้เขานั้นคือ 6,000 บาท ประมาณ 5 เท่า ของที่เขารับอยู่ ทำให้เขาไม่ลังเลที่จะต้องลาออก เพราะเงินเดือนช่วงที่รับราชการนั้น เขาบอกว่าไม่เพียงพอกับค่าใช้จ่ายของครอบครัว
แม้แต่รุ่นพี่ที่ทำงานมาด้วยกัน พอรู้ว่าคุณสุวัฒน์ลาออก จึงมาถามเขาว่าเพราะอะไร ซึ่งคุณสุวัฒน์ตอบแบบทีเล่นทีจริงไปว่า ขอลาออกไปรวย..
นับแต่นั้นเขามาทำงานเอกชน และสั่งสมประสบการณ์ทำงานอีกกว่า 20 ปี จนมาในช่วงปี 2532 ตอนนั้นคุณสุวัฒน์อายุประมาณ 40 ปี เขานั่งคิดว่า “ถ้าเราออกมาตั้งบริษัทเองน่าจะมีรายได้มากกว่าการทำงานประจำเป็นมนุษย์เงินเดือน”
เขาจึงชวนเพื่อนร่วมงานอีก 2 คนที่เคยร่วมงานกันมา มาทำงานด้วยกันที่ฤทธา โดยแม้จะได้รับเงินเดือนกันไม่เยอะเมื่อเทียบกับการไปทำงานกับบริษัทเอกชนแห่งอื่น แต่คุณสุวัฒน์บอกตัวเองและเพื่อนร่วมงานว่า ฤทธาต้องเติบโตขึ้นจากวันนี้อย่างแน่นอน
ช่วงแรกฤทธาเริ่มรับงานเป็นผู้รับเหมาช่วง (subcontract) ซึ่งเป็นผู้รับเหมาที่รับงานต่อมาจากผู้รับเหมาหลักอีกต่อหนึ่ง โดยมูลค่าโครงการละไม่กี่ล้าน
ซึ่งช่วงนั้น เวลาที่บริษัทมีรายได้เข้ามานั้น เขาจะไม่นำไปใช้ในสิ่งที่ไม่มีประโยชน์แก่บริษัท เพราะเขาอยากเก็บเงินไปใช้ในการทำงานโครงการต่อๆ ไปในอนาคต ซึ่งสิ่งนี้ถือว่าเป็นหนึ่งในวินัยทางการเงินที่สำคัญที่ติดตัวเขามาจนทุกวันนี้
รายได้และกำไรของกลุ่มฤทธา
บริษัท ฤทธา จำกัด
ปี 2560 รายได้ 13,713 ล้านบาท กำไร 502 ล้านบาท
บริษัท ไซมิส อีควิปเม้นท์ แอนด์ แมชชีนเนอรี่ จำกัด
ปี 2560 รายได้ 122 ล้านบาท กำไร 14.5 ล้านบาท
บริษัท ไซมิส สแคฟโฟลดิ้ง จำกัด
ปี 2560 รายได้ 67 ล้านบาท กำไร 2.4 ล้านบาท
บริษัท ไทย ดีเวลลอปเมนท์ คอร์ปอเรชั่น จำกัด
ปี 2560 รายได้ 31 ล้านบาท กำไร 17.6 ล้านบาท
บริษัท ไทยโกลบอล เอ็นเนอร์จี้ จำกัด
ปี 2560 รายได้ 24 ล้านบาท ขาดทุน 2.2 ล้านบาท
เมื่อรวมรายได้ของทั้งกลุ่มฤทธาจะมีรายได้รวมกันกว่า 13,957 ล้านบาท กำไร 534 ล้านบาท
เขาบอกว่า การที่เขามีบริษัทลูกหลายแห่ง ก็เพื่อให้คนในองค์กรสามารถเติบโตในตำแหน่งหน้าที่การงานได้ในอนาคต
และการที่เขาเคยเป็นมนุษย์เงินเดือนมาก่อนแล้วลาออก เขาจึงเข้าใจว่าทำไมคนในองค์กรถึงลาออก
ดังนั้น เขาจึงทำทุกอย่างเพื่อรักษาพนักงานของเขาไว้ ทั้งการให้ค่าตอบแทนที่เป็นธรรม ให้ความมั่นคงในการทำงาน พร้อมทั้งโอกาสเติบโต เป็นต้น เพราะนั่นก็คล้ายๆ กับสิ่งที่เขาเคยมองหาสมัยที่ยังทำงานเป็นลูกจ้างนั่นเอง
จากบริษัทที่เริ่มต้นรับงานหลักล้านบาท มาวันนี้ บริษัทฤทธาสามารถรับงานขนาดใหญ่ หลักร้อยล้านบาทไปจนถึงพันล้านบาท
ปิดท้ายด้วยข้อมูลที่น่าสนใจ
ทุกคนคงสะดุดตากับคำว่า ฤทธา และสงสัยว่าทำไมเจ้าของถึงตั้งชื่อนี้ มีไอเดียมาจากอะไร
จริงๆ แล้วเบื้องหลังชื่อนี้มีความหมายซ่อนอยู่
คุณสุวัฒน์ใช้คำว่า “ฤทธา” ตั้งชื่อบริษัทเพราะ เขานำมาจากชื่อเรือของพ่อในสมัยที่เขายังเด็ก
ซึ่งในภาษาสันสกฤตนั้นก็แปลว่า การประสบความสำเร็จ
ขณะที่ชื่อภาษาอังกฤษของบริษัทคือ RITTA ซึ่งเมื่อแยกออกมาทีละคำก็คือ
R - Responsibility มีความรับผิดชอบ
I - Integrity มีความซื่อสัตย์
T - Technology ใช้วิทยาการใหม่ๆ มาบริหารจัดการ
T - Time ทำอะไรให้ ทันเวลา ถูกเวลา
และ A - Altruism มีความเข้าใจและเห็นอกเห็นใจผู้อื่น นั่นเอง..
----------------------
References
-
-
-
-
-